
BUDAPEST FŐVÁROS

Városüzemeltetési és Vagyongazdálkodási

Főpolgármester - Helyettes

Ikt.szám: 08 - 1174      /2008
Tárgy: Javaslat egyes környezetvédelmi feladatok lezárására és indítására

Egyeztetésre megküldve a Fővárosi Közgyűlés állandó bizottságainak és tanácsnokainak.

ELŐTERJESZTÉS

a

Fővárosi Közgyűlés részére

Tisztelt Közgyűlés!

Jelen előterjesztés beszámol a kerületi önkormányzatok 2005. és 2006. évi zöldfelület-fejlesztési támogatásának lezárásáról és javaslatot ad három feladat elindítására, illetve finanszírozására.
01. A kerületek zöldfelület-fejlesztési támogatásának lezárása
A Fővárosi Önkormányzat a Zöldfelület rekonstrukciós keret keretfelosztása során a 2005. és 2006-2007. évi keretből támogatta a kerületek zöldfelület-fejlesztését; 
· a 2005. évi keretből 191,999 millió Ft-tal,

· a 2006-2007. évi keretből 231,446 millió Ft-tal.
A 2005. és 2006-2007. évi keretből a kerületi önkormányzatok összesen 41 beruházáshoz nyertek támogatást. 33 helyszín esetében az önkormányzatok az elszámolást a megállapodásban szereplő határidőre benyújtották, a pénzügyi elszámolás megtörtént. Így 2007. december 31-ig kifizetésre került
· a 2005. évi keretből 161,933 millió Ft,
· a 2006-2007. évi keretből kifizetésre került 135,766 millió Ft.

Nyolc helyszín esetében a kerületek a megállapodásban szereplő felhasználási és elszámolási határidő meghosszabbítását kérték.

Ezért a Fővárosi Önkormányzat költségvetésében
· a kerületi zöldfelület-fejlesztés 2005. évi támogatása címen 2008. évi előirányzatként 
30,066 millió Ft szerepel, 

· a kerületi önkormányzatok 2006. évi zöldfelület-fejlesztési támogatására 2008. évi előirányzatként 95,680 millió Ft szerepel. 

A Városüzemeltetési és Környezetgazdálkodási Bizottság 183/2008. (05.28.) számú határozatában hozzájárult a határidő 2008. június 30-ig történő meghosszabbításához. Ezt követően a megállapodások módosítása megtörtént, a kerületek elszámolása befejeződött a támogatások 2008. július 16-án kifizetésre kerültek.

Bizonyos esetekben az önkormányzatok a tervezettnél kisebb összeget tartalmazó számlát nyújtottak be, így a megállapodásban szereplő maximum összeghatárt a kifizetett támogatás nem érte el (1. sz. melléklet).

A feladat pénzügyi lezárása után kötelezettségvállalással nem terhelt előirányzat:
· a 2005. évi keret esetében 11,259 millió Ft
· a 2006-2007. évi keret esetében 10,592 millió Ft.

A kötelezettségvállalással nem terhelt előirányzatokból testületi határozatok végrehajtása érdekében két új beruházási feladat tervbevételére,  valamint egy beruházás előirányzatának pénzügytechnikai rendezésére teszek javaslatot.

02. A Feneketlen-tó vízszintcsökkenésének megakadályozása érdekében elvégzendő feladatok
A Feneketlen-tó vízszintje 2007-ben láthatóan csökkent, amely ügyben lakossági bejelentések érkeztek a BFFH Környezetvédelmi Ügyosztályához, Budapest Főváros XI. Kerület Újbuda Önkormányzatához. A Feneketlen tavi parkot az 1970-es években építették, azóta jelentősebb vízszintingadozás nem volt tapasztalható. A szokatlan vízszint csökkenés okának vizsgálatát a főváros megkezdte. A kerületi önkormányzat a Főpolgármesteri Hivatalhoz fordult intézkedést kérve, illetve felajánlva a vízhiány egyszeri mesterséges pótlásának költségviselését.

A Közép-Duna-völgyi Környezetvédelmi, Természetvédelmi és Vízügyi Felügyelőséghez (továbbiakban: KDV-KTVF) is érkezett lakossági bejelentés. A bejelentéseket követően a KDV-KTVF megkezdte az üzemeltetést engedélyező vízjogi eljárását, erről értesítve a Fővárosi Önkormányzatot, mint a Feneketlen tavi park tulajdonosát. Így halaszthatatlanná vált a vízjogi üzemeltetési engedély beszerzéséhez, az eljáráshoz szükséges további dokumentáció, terv elkészítése.

A vízszintcsökkenésről a BFFH Környezetvédelmi Ügyosztálya tájékoztató anyagot készített a Városüzemeltetési és Környezetgazdálkodási Bizottság részére, amely kapcsán a Városüzemeltetési és Környezetgazdálkodási Bizottság az alábbi határozatokat hozta:

· tudomásul veszi a „Tájékoztató a Feneketlen-tó vízszint süllyedéséről” szóló tájékoztatót (213/2008. (06. 25.) VKB hat.);
· felkéri a főpolgármester urat, hogy a „Tájékoztató a Feneketlen-tó vízszint süllyedéséről” tárgyú tájékoztatóban javasolt intézkedésekhez szükséges anyagi forrás fedezetét azonnal teremtse meg, a javasolt intézkedések történjenek meg (214/2008. (06. 25.) VKB hat.);
· felkéri a főpolgármester urat, készíttessen előterjesztést, amelyben javaslatot tesz a Feneketlen-tó vízminőségének javítását biztosító berendezések korszerűsítésére, cseréjére (215/2008. (06. 25.) VKB hat.).
Az elengedhetetlenül szükséges vízjogi üzemeltetési engedélyen (tervezési feladatokon) kívül a határozatok értelmében a következő feladatok megvalósítása is indokolt:

· 4 db talajvízfigyelő kút kialakítása,

· hiteles vízmérce építése a tóban,

· vízgépészeti berendezések korszerűsítése.
A feladat megoldása a „kerületi önkormányzatok 2006. évi zöldfelület-fejlesztési támogatása” című feladat előirányzatának csökkentésével vehető tervbe, 10,592 millió Ft összeggel. A feladat célokmányát a 2. sz. melléklet szerint terjesztem elő jóváhagyásra.
03. A Fővárosi Közgyűlés 1940/2007. (11. 29.) számú határozatának végrehajtása
Budapest Főváros Környezeti Programjának 2007. évi fel ülvizsgálatával összefüggésben a Közgyűlés az 1940/2007 (11. 29.) Kgy. határozatával úgy döntött, hogy:

„felkéri a főpolgármestert, hogy készíttesse el és terjessze a Közgyűlés elé a főváros kezelésébe tartozó közterületi faállomány fakatasztere alapján a faállomány fejlesztési koncepcióját, valamint az erre vonatkozó 2013-ig szóló beruházási javaslatát.” 

A határozat végrehajtásához készült munkaterv első lépésként korszerű, digitális fakataszter elkészítését ütemezte be, amely ugyan szükséges feladat, de az elmúlt hónapokban az idős fákkal történt váratlan és súlyos balesetek, továbbá az elkészült műszeres (fakoppos) vizsgálatok eredményei nem engedik meg a faállománnyal kapcsolatban megjelölt fasor-rekonstrukciós munkák halasztását.

Ezért a fasor-rekonstrukció tervezési munkáit a faállomány jelenlegi ismerete – a FŐKERT Nonprofit Zrt. sok évtizedes szakmai tapasztalata, a rendelkezésre álló szakmai tanulmányok, korábban készült fakataszterek, dendrológiai felmérések, napi karbantartási feladatok ellátása során szerzett ismeretek – alapján szükséges megkezdeni.
A feladat megoldása a „kerületi zöldfelület-fejlesztés 2005. évi támogatása” című feladat előirányzatának csökkentésével vehető tervbe, 10,259 millió Ft összeggel. A feladat engedélyokiratát a 3. sz. melléklet szerint terjesztem elő jóváhagyásra.
04. Deák tér burkolatcsere és parkrekonstrukció című feladat keret-kiegészítése
A „Deák tér burkolatcsere és parkrekonstrukció” című beruházás pénzügyi lezárásához a keret kiegészítése vált szükségessé a következők miatt.

A beruházás utolsó teljesítendő számlája a FÖBER Nemzetközi Ingatlanfejlesztő és Mérnöki Részvénytársaság által benyújtott 241/303/07 számú, 960 ezer Ft összegű számla, amely esetében a teljesítés kelte 2007. december 13., a fizetési határidő 2008. január 8. volt.
A jogszerűen benyújtott számla kifizetése megtörtént, azonban a 2008. évi költségvetés e feladatot nem tartalmazza, ezért az előirányzat un. technikai rendezése szükséges 1 millió Ft összegben, ezért szükséges a feladat ismételt tervbevétele és az 1 millió Ft-os előirányzat biztosítása, amelynek forrása a kerületi zöldfelület-fejlesztés 2005. évi támogatása című feladaton áll rendelkezésre, kötelezettségvállalással nem terhelt előirányzat. A feladat tervbevétele engedélyezési okmány jóváhagyását nem igényli.
Kérem a Tisztelt Közgyűlést az előterjesztés megtárgyalására és a szükséges döntések meghozatalára.
Határozati javaslatok
A Fővárosi Közgyűlés úgy dönt, hogy
1.  befejezettnek tekinti a 9245 egyedi azonosító számú „Kerületi zöldfelület-fejlesztés 2005. évi támogatása” című és a 9254 egyedi azonosító számú „Kerületi önkormányzatok 2006. évi zöldfelület-fejlesztés támogatása” című feladatokat. Az előirányzatok felhasználása az alábbiak szerint alakult:

2005. évi 
támogatás

lekötött keret:




191,999 millió Ft

felhasználás 2007. dec. 31-ig:

161,933 millió Ft

felhasználás 2008. évben:


18,807 millió Ft

maradvány:

  


11,259 millió Ft

2006. évi 
támogatás

lekötött keret:




231,446 millió Ft

felhasználás 2007. dec. 31-ig:

135,766 millió Ft

felhasználás 2008. évben:


85,088 millió Ft

maradvány:

  


10,592 millió Ft

Felelős: dr. Demszky Gábor főpolgármester

Határidő: azonnal

Határozathozatal módja: egyszerű szavazattöbbség
2.  csökkenti a 8403 Önkormányzati fejlesztések cím Támogatás értékű felhalmozási kiadás előirányzatait, ezen belül a „Kerületi zöldfelület-fejlesztés 2005. évi támogatása” című feladat előirányzatát 11,259 millió Ft-tal, valamint a „Kerületi önkormányzatok 2006. évi zöldfelület-fejlesztés támogatása” című feladat előirányzatát 10,592 millió Ft-tal,
ezzel egyidejűleg a 9112 Évközi indítású beruházások címen belül tervbe veszi az új, „Közterületi faállomány megújításának fejlesztési koncepciója” című feladatot 10,259 millió Ft-tal, valamint az új „Deák tér burkolatcsere és parkrekonstrukció keret-kiegészítés” című feladatot 1,00 millió Ft-tal, továbbá betervezi címen belül az új, „Feneketlen-tó vízszint-biztosításával kapcsolatos feladatok” című feladatot 10,592 millió Ft-tal.
Határozathozatal módja: minősített szavazattöbbség
3.  felkéri a főpolgármestert, hogy a döntéshez kapcsolódó költségvetési rendeletmódosításra vonatkozó javaslatot terjessze a Fővárosi Közgyűlés elé.

Felelős: dr. Demszky Gábor főpolgármester

Határidő: a Fővárosi Közgyűlés soron következő rendes ülése
Határozathozatal módja: egyszerű szavazattöbbség
4.  eseti jelleggel magához vonja a Fővárosi Közgyűlés Szervezeti és Működési Szabályzatáról szóló 7/1992. (III. 26.) Főv. Kgy. rendelet szerint hatáskörrel rendelkező Városüzemeltetési és Környezetgazdálkodási Bizottság jóváhagyási, valamint a Pénzügyi és Közbeszerzési Bizottság egyetértési hatáskörét a célokmány jóváhagyására vonatkozóan, és jóváhagyja „Feneketlen-tó vízszint-biztosításával kapcsolatos feladatok” célokmányát az előterjesztés 2. sz. melléklete szerint. Felkéri a főpolgármestert a Célokmány 2. sz. melléklet szerinti tartalommal való aláírására.

Felelős: dr. Demszky Gábor főpolgármester

Határidő: a forrást tartalmazó költségvetési rendelet hatályba lépését követő 20 munkanapon belül
Határozathozatal módja: minősített szavazattöbbség
5.  eseti jelleggel magához vonja a Fővárosi Közgyűlés Szervezeti és Működési Szabályzatáról szóló 7/1992. (III. 26.) Főv. Kgy. rendelet szerint rendelkező Városüzemeltetési és Környezetgazdálkodási Bizottság jóváhagyási, valamint a Pénzügyi és Közbeszerzési Bizottság egyetértési hatáskörét a célokmány jóváhagyására vonatkozóan, és jóváhagyja a „Közterületi faállomány megújításának fejlesztési koncepciója” című feladat engedélyokiratát az előterjesztés 3. sz. melléklete szerint. Felkéri a főpolgármestert az Engedélyokirat 3. sz. melléklet szerinti tartalommal való aláírására.

Felelős: dr. Demszky Gábor főpolgármester

Határidő a forrást tartalmazó költségvetési rendelet hatályba lépését követő 20 munkanapon belül
Határozathozatal módja: minősített szavazattöbbség
Budapest, 2008. augusztus 
Hagyó Miklós
főpolgármester-helyettes
Láttam:

dr. Tiba Zsolt

   főjegyző

Mellékletek:

1. sz. melléklet: Maradványok bemutatása 
2. sz. melléklet: Célokmány 

3. sz. melléklet: Engedélyokirat 







